*Ivan Šaško*

*pomoćni biskup zagrebački*

**Uvod i homilija**

u euharistijskome slavlju srijede Petoga tjedna kroz godinu (par)

(Treći dan Trodnevnice za *spomendan bl. Alojzija Stepinca*)

*Crkva sv. Mihaela Arkanđela, Zagreb (Dubrava)*

*Srijeda, 9. veljače 2022., u 19 sati*

Dragi pobožni narode, častitelji blaženoga Alojzija, braćo i sestre u Kristu!

Svake je godine vrijeme oko 'Stepinčeva', oko slavlja spomendana blaženoga Alojzija, za nas poseban, milosni trenutak. On je takav diljem naše hrvatske domovine i svijeta, gdje žive hrvatski vjernici, a osobito u Zagrebu. U trodnevnoj pripravi hodočastimo u župe koje je osnovao nadbiskup Stepinac, a među kojima posebno mjesto zauzima vaša župa sv. Mihaela Arkanđela, ovdje u zagrebačkoj Dubravi, jer se nalazimo u slavlju njezina 80. 'rođendana'.

Zato od srca, u ime našega nadbiskupa Josipa, pozdravljam i čestitam svima vama, pri čemu je itekako primjereno čestitku uputiti ponajprije vama, dragi oci kapucini, za koje zahvaljujemo Bogu, zbog predanoga služenja Božjemu narodu tijekom osam desetljeća.

Stoga mi je drago da dijelimo zajedništvo s prečasnim g. Dekanom i s ocem Gvardijanom te sa svim svećenicima, redovnicima i redovnicama, župnim suradnicima i župljanima koji sada sebe neumorno ugrađuju u život Kristova Tijela – Crkve, ali ne zaboravljajući se zahvalno spomenuti preminulih kapucina i župljana, s kojima nas povezuje molitva i slavlje u snazi Božjega Duha Životvorca.

Tu povezanost s preminulima večeras naročito svjedoči prisutnost ovoga moćnika i u njemu relikvija blaženoga Alojzija u relikvijaru koji će sutra ponovno biti izložen na oltarnome prostoru na trgu ispred naše Prvostolnice.

On je u obliku tornja zagrebačke katedrale, kao znak da svaka obnova izrasta iz svetosti, iz pouzdanja u Božju milost i iz nesebičnoga ugrađivanja u duhovni Dom. Sve što je materijalno – bez obzira koliko velebno izgledalo – gubi sjaj i vrijednost, ako nema duhovnu ljepotu. A ono što možda izgleda skromno i ruševno, po darivanju ljudi Bogu i bližnjima, dobiva uzvišenost i neizrecivu ljepotu koja gradi i obnavlja.

To je iskustvo doživjela i kraljica od Sabe pred Salomonom i pred njegovom mudrošću koju je dobio na dar, jer je od Boga zaiskao mudro srce, srce koje zna slušati.

Danas smo zajedno, jer želimo osluškivati Gospodina. U tome nam se osluškivanju i molitvi pridružuju mnogi koji su povezani putem 'Radio Marije' i žele biti dionici ovoga dara ljubavi. I njihove nakane unosimo u ovo slavlje, moleći na početku da nam Bog oprosti grijehe, da vidi naše kajanje, da nam pročisti srce i primi nas skrušene u zagrljaj svoga milosrđa.

**Homilija**

*Liturgijska čitanja:*

*1Kr* 10,1-10; *Ps* 37,5-6.30-31.39-40;*Mk* 7, 14-23-13

**1.** Zanimljivo je, ali i iznimno prikladno da se u pripremi za slavlje spomendana blaženoga Alojzija, i jučer i danas, u Božjoj riječi ističe srce! Jučerašnje Isusove riječi u kojima navodi Božje upozorenje po proroku Izaiji o *narodu koji ga časti usnama, a srce mu je daleko od njega*, danas dobiva nastavak u pouci da čovjeka onečišćuje ono što izlazi iz njegove nutrine, iz srca.

Isusovi protivnici su ga napali i osudili zbog toga jer on i njegovi učenici ne obdržavaju propise, osobito glede blagovanja, odnosno pranja. Isus naglašava čistoću srca, pogled prema nutarnjosti, prema načinu života. I kao rijetko kada, poziva na pozornost: „Poslušajte me svi i razumijte! Ništa što izvana ulazi u čovjeka ne može ga onečistiti, nego što iz čovjeka izlazi — to ga onečišćuje.”

Te Isusove riječi idu usuprot našoj osjetljivosti. Nismo li toliko puta uvjereni da nam je istinska prijetnja ono što nas okružuje? Koliko puta mislimo da je zlo protiv kojega se trebamo boriti izvan nas? Ali, kako nam kaže Isus, sve započinje u našemu srcu, tako i zlo, zbog kojega trpimo i ne uspijevamo ga sami svladati. Tomu treba dodati još nešto važnije: Srce je mjesto, susretište u kojemu nam progovara Bog. Njemu treba posvetiti pozornost.

Razne nas životne okolnosti, zbog neke prijetnje ili radi nekoga tjelesnog boljitka, uče usvajanju potrebnih pravila glede higijene tijela, ali trebali bismo očitovati da nam je puno važnije njegovanje srca, nutarnje čišćenje koje se događa prepoznavanjem duhovne zapuštenosti i dopuštanjem Bogu da nas obnovi, očisti, što najizravnije živimo u sakramentu pomirenja, u svetoj ispovijedi.

**2.** Ipak, Isusove riječi mogu zbuniti. Ako ništa što je izvana ne može čovjeka učiniti nečistim, znači li to da je zlo u nama? Čuli smo popis dvanaest zala koja Isus spominje, a koja izlaze iz srca. Ali, kako je zlo ušlo u ljudsko srce? Nije li zastrašujuće i proturječno da bi ljudsko srce bilo izvorište zla?

Kada je Bog stvarao svijet, za sve stvoreno je vidio da je dobro, a nakon stvaranja čovjeka, muškarca i žene, još i više: *vidje da bijaše veoma dobro* (*Post*, 1, 31)*.* Kako je moguće da zle misli, riječi i djela imaju sjedište u srcu stvorenja koje Bog najviše ljubi? Koliki su se pitali: *Unde malum? Odakle zlo?* Kako se pojavilo u čovjeku; tko mu je dopustio taj ulazak?

Ljubav kojom je Bog stvorio čovjeka i ljubav dana čovjeku kao dar nužno uz sebe veže slobodu. Ljubavi nema bez slobode, ali u svojoj slobodi znamo da izabiremo i odlučujemo te da se pritom možemo odlučiti i za odvojenost od Boga, od svoga najvećega Dobra; i da tako naša ljubav može biti usmjerena prema nečemu što nas ne čini sretnima; možemo izabrati svoju nesreću. Odbacujući Boga, odbacujemo svoje dobro i narušavamo dobro stvorenoga svijeta.

Otajstvo zla ostaje trajnim pitanjem, ali nas Isus uči onomu do čega mu je iznimno stalo: *Ništa izvanjskoga ne može onečistiti srce*. Kao da veli: Ne tražite takve isprike. Nisu krivi drugi; odgovornost za moje grijehe uvijek je u konačnici moja.

Prihvaćeno zlo, kao sredstvo uzima sve: i najljepše i najdraže i najdragocjenije što je Bog stvorio i što nam je darovao…

**3.** Čitajući ovo Evanđelje sjetio sam se pjesme koja je izišla i postala popularnom 1988., kada sam došao na studij u Rim, kao stanovita ispovijed kantautora Alessandra Bona (Pizzamiglio), preminuloga u tridesetoj godini života, koji je pjevao: „Isuse Kriste, vrati se, jer te ovdje trebamo; molim te, vrati se: ovdje su zaprljali sve što postoji.“ (*Gesù Cristo, ritorna, perchè qui abbiam' bisogno di te; per favore ritorna, hanno sporcato tutto quello che c'e*.“) Taj mladić koji nije navršio tridesetu nastavlja: Isuse, ne vidim te ali vjerujem da se ne živi bez nade i bez obzora… upućujem ti krik, i – ako ga čuješ – upali sva svjetla ovoga grada…“

Bio je svjestan svojih pogrješnih odluka, molio je Isusa za pomoć, a dio krivnje vidio je i u drugima. I to je istina. Zlo koje prihvaćaju drugi utječe i na nas; zlo koje ja prihvaćam unosim u odnose s drugima.

Zato je Isusu stalo do našega srca, do nutarnjih prostora koji pokreću život, ponekad prekrivaju sjenama trpljenja i sumnja, ali još više nose snagu ljepote i svjetla. U njima je: smijeh i plač, predivni titraji suosjećanja i brižnosti, povjerenja i povrataka, nadanja i novih obzora… A to ne stane u izvanjsko pranje ruku i posuđa.

**4.** Braćo i sestre, velik je Isusov obrat, o kojemu je pisao i sv. Augustin u svojim 'Ispovijestima' o 'prekasnoj ljubavi': *„Tražio sam te izvan sebe, a ti si bio u meni.“*

Na više od tisuću mjesta Sveto pismo spominje 'srce', ne kao sjedište osjećaja, nego kao mjesto na kojemu se rađaju snovi i započinju djela, gdje se izabire život ili umiranje; gdje je sloboda i iskrenost, gdje gori čežnja i privlačnost, gdje pritišću kušnje; gdje raste žito i gdje se sije kukolj, skuplja ljekovito bilje, ali i otrovi.

Vratiti se srcu, spoznaji sebe (*gnothi seauton*) pripada vjekovnoj ljudskoj mudrosti, ali je novost u njegovu prožimanju Radosnom viješću; zalijevanjem brazda Kristovim Duhom; njegovanjem polja ljubavlju koja razobličuje zlo, skrivene idole i zamjene za sreću.

Isus stavlja svoje svete poglede i ruke u dubine našega bića, na pokretače života i pročišćuje naše težnje, pere ih svojim svjetlom; nudi snagu koja nam ne dopušta udomiti i uzgajati plodove zla.

Sigurno je da, kada radimo, razgovaramo, susrećemo ljude i događaje, oni utječu na naše živote. Izvanjsko lakše primijetimo i usvajamo, ali je uvijek važnija nutarnjost. Pozvani smo pitati se o njoj: Kakvo je moje srce? Trudim li se da bude lijepo, plemenito, njegovano? Imam li vremena zaviriti, pogledati se iznutra.

Češće izvana prosuđujemo i osuđujemo: druge, njihove postupke, svijet oko nas, ne misleći da je zapravo naše srce zarobljeno i otežalo. Večeras molimo Gospodina, po zagovoru blaženoga Alojzija, da nam olakša, očisti srce, jer sami ne možemo u tome uspjeti. Bog nam je darovao pomoć Svetoga Duha, Branitelja i Tješitelja, ali i sigurnu pratnju anđela i svetih.

U svjetlu te pomoći lako možemo usvojiti psalamsku molitvu: „Čisto srce stvori mi, Bože, i duh postojan obnovi u meni! Ne odbaci me od lica svojega i svoga Svetog Duha ne uzmi od mene. Vrati mi radost svoga spasenja i učvrsti me duhom spremnim.“ (*Ps* 51, 12-14)

Ta je molitva itekako životna, jer i onda kada vidimo što bismo trebali učiniti da prekinemo suradnju sa zlom, javi se kušnja da nemamo dovoljno snage. Ali imamo Duha koji u nama govori i djeluje, Duha postojanosti i spremnosti.

**5.** Spomen na uspostavu župe u povezanosti s nadbiskupom Stepincem sigurno je prilika da župu osjetite i gradite kao 'njegovalište srca'. Župa je dom u kojemu se oblikuju misli i osjećaji; uspostavljaju plemeniti odnosi, ostvaruju susreti, dijele životni trenutci i pokreću dobra djela, ali ne po izvanjskim zanimanjima i ljudskim planovima, nego slušanjem Božje Riječi i djelovanjem Duha, osobito u sakramentima.

Nema puno župnih zajednica koje se mogu vratiti na riječi blaženoga Alojzija prigodom početka života župe i posvete crkve. A to je dio 'povratka k srcu'. Preporučujem onima koji nisu pročitali njegovu propovijed ovdje na Novu Godinu 1942., da to učine, jer tu su i početci života zagrebačke Dubrave.

Toliko je dodirnih točaka s današnjim Evanđeljem. Govoreći o sv. Mihovilu Arkanđelu, upućivao je pogled prema svijetu „koji je daleko uzvišeniji od svega stvorenoga… koji jedini ima trajnu vrijednost“, ali ujedno i upozoravao na zle duhove „koji se trude svim silama da čovjeku naškode i da ga upropaste“. Upozorio je i na vrijeme u kojemu će ljudi koji idu pravim putem biti izrugivani i smatrani ludima.

U tim je ratnim okolnostima primijetio da povijest svjedoči da bi đavao želio uništiti „sve istinske vrijednosti i dobra čovječja na zemlji, u prvom redu vjeru, kršćansku civilizaciju, slobodu, mir, blagostanje, i namjesto toga stvoriti kaos, u kojemu ljudi sami sebe uništavaju i zatiru kao zvijeri“. U vrtlogu razaranja i nemira govori o Božjoj dobroti, jer je „nama ljudima, naočigled tolikih pogibelji koje nam prijete sa strane pakla, dao svete anđele za zaštitnike, a njima na čelu sv. Mihovila“; „dobri anđeli nam nadahnjuju dobre misli i potiču volju na dobro“.

Utječući se zaštiti Anđeoskoga prvaka, posebno je molio da štiti „malu dječicu, da im srca ostanu čista“.

**6.** Radi se o srcu, braćo i sestre. Župa je: susretište, odgajališta i njegovalište srca, da kuca otkucajima Božje ljubavi, da diše dahom Duha Svetoga, da prati koracima Isusa Krista.

To se vidi po plodovima ove župe tijekom osam desetljeća; to se vidi svugdje gdje postoji župa kao mjesto lakšega povratka k srcu i čišćenja srca.

Tada je osnutak ove župe bila pastoralna potreba, ali ne bi bila ostvariva bez srca: bez srca vjernika, bez srca Nadbiskupa, bez srca kapucina. I vama je, dragi oci kapucini, prvoga dana 1942. godine Blaženik – kako je rekao – nešto važno „stavio na srce“ navodeći riječi s grobnoga natpisa jednoga dobrog župnika, da budete sa zajednicom vjernika „amore, more, ore, re, e“, to jest: ljubavlju, u skladu s predajom, riječju, istinski, a slobodan sam tomu nizu dodati: „ex corde“, iz srca, srcem, srdačno, pri čemu vam je doslovno rekao: „Pasite (stado)… od sveg srca i samo Boga radi, ne iz zemaljskih motiva“. Jer, i biti kapucin, biti redovnik, biti u brizi za vjernike – pitanje je srca.

**7.** I dok danas gledamo obitelji, društvo, domovinu, moglo bi se reći da je puno toga uprljano, ali znamo da je snaga preobrazbe i ljepote i dalje u srcu; da imamo dar Duha, zagovornike na nebu i pratitelje u djelima koja nastaju samo iz srca. To ostaje privlačno i u blaženomu Alojziju.

Stoga ne čudi što su njegovi progonitelji, prihvativši zlo, primijetili prijetnju Alojzijeva srca do te mjere da su i tjelesno srce uništili, ne bi li izbrisali one tragove i plodove koje zemlja ne može dati niti ih može uništiti.

Ovaj djelić raspadljivoga tijela Blaženika govori o životnoj stvarnosti, o blizini čovjeka koji je bio baš u ovome prostoru, živio zagrebačku, hrvatsku zbilju, ali još više govori o tome da predanjem Bogu, povratkom k srcu, prolaznost sudjeluje u djelima koja ne prolaze.

Ova relikvija govori o kušnjama koje je prošao Kristov svjedok i postao našim zagovornikom koji u našim tegobama govori: Ne bojte se! Zato istinska moć ovoga moćnika živi u nama, u zajednici vjere koja govori Kristovom ljubavlju i vapi za čistim srcem, u radosti nebeske prisutnosti.

Blaženi Alojzije, mi znamo da ti vidiš i razumiješ Hrvatsko srce, kada je radosno i kada je tužno, kada je umorno, puno strepnje i razočaranja, kada je puno nade i raspjevanosti. Moli za nas, moli za Hrvatsko srce.

Amen.